ตำรวจ-ทหาร ค้นบ้าน รพ.เอกอุดร สางปม-ฆ่าพระ (ชมคลิป)
มือปืนทำแผน อ้างโดนหลอก,ตำรวจลุยค้นบ้านและห้อง ทำงานเสี่ยใหญ่ผู้บริหาร รพ.เอกอุดร รวมทั้งบ้าน ด.ต.โหด คนขับรถพามือปืนไปฆ่าพระหมอ หลังสอบเค้นมือปืนจนเปิดปากรับสารภาพ แต่ไม่พบตัวเสี่ยใหญ่ ขณะที่รอง ผบ.ตร.คุมตัวมือปืนไปขอขมาพระพ่อของพระหมอ นำขึ้นเครื่องบินแถลงผลจับกุมทันที ด้าน ผบ.ตร.ระบุเสี่ยบ.เป็นผู้จ้างวาน เพราะความเข้าใจผิดเรื่องชู้สาว และออกหมายจับ ด.ต.โหดกับมือปืนแล้ว ขณะที่ ผช. ผบ.ตร.ชุดคลี่คลายคดีเผยเสี่ย บ.อาจจ้างเอง หรือมีคนกลางรับงานต่ออีกทอด เร่งรวบรวมหลักฐานออกหมายจับ มือปืนรับสารภาพอ้าง ด.ต.ร่วมแก๊งหลอกว่า เหยื่อกระสุนเป็นพระทำธุรกิจมืด พฤติกรรมไม่ดี หลังเกิดเหตุรู้สึกละอายใจ ส่วนปืนที่ใช้เป็นปืนลูกซองประดิษฐ์ขึ้นเอง ยิงด้วยกระสุนปืนเอ็ม 16,ใกล้ปิดฉากคดีฆาตกรนรกควบปิกอัพกระหน่ำยิงพระบัณฑิต สุปัณฑิโต หรือพระหมอ อายุ 48 ปี เจ้าอาวาสวัดป่าตอสีเสียด หมู่ 15 บ้านโนนเดื่อ ต.บ้านตาด อ.เมืองอุดรธานี มรณภาพทั้งผ้าเหลือง เมื่อเช้าวันที่ 1 มี.ค.ที่ผ่านมา แต่คดีไม่คืบหน้าเท่าที่ควรจน พล.ต.อ.สมยศ พุ่มพันธุ์ม่วง ผบ.ตร. มีคำสั่งย้าย พล.ต.ต.ชัยญัติ สายถิ่น ผบก.ภ.จ.อุดรธานี และ พล.ต.ต.บุญลือ กอบางยาง ผบก.กฝ.บช.ตชด. และเป็นอดีต ผบก.ภ.จ.อุดรธานี ไปปฏิบัติราชการที่ ศปก.ตร. ขณะเดียวกันชุดสืบสวน บก.สส.ภ.4 ได้บุกรวบตัวนายปัญจ๋า หรือโบ้ ชารีแสน อายุ 51 ปี ลูกจ้างประจำสำนักงานคณะกรรมการอาชีวศึกษา (สอศ.) จ.กาฬสินธุ์ มือปืนสังหารพระหมอ สอบเค้นเปิดปากรับสารภาพว่า ด.ต.ชาญชัย สร้อยสังวาลย์ ผบ.หมู่งานสืบสวน สภ.เมืองอุดรธานี ช่วยราชการชุด ปส.จ.อุดรธานี ติดต่อให้ลงมือ และยังขับรถพาไปก่อเหตุด้วย ซึ่งตำรวจเร่งรวบรวมหลักฐานออกหมายจับมาดำเนินคดี,ความคืบหน้าการไล่ล่าแก๊งฆ่าพระหมอ เมื่อเวลา 05.00 น. วันที่ 25 มี.ค. พล.ต.ท.ปัญญา มาเม่น ผช.ผบ.ตร. พล.ต.ต.รณศิลป์ ภู่สาระ รอง ผบช.สยศ.ตร. ร.อ.เอกพันธ์ ฑีฆสุนทร ผบ.ร้อย สห.มทบ.24 ทำหน้าที่ ผบ.ร้อย กกล.รส.จ.อุดรธานี นำกำลังตำรวจกองปราบฯชุดสืบสวนภาค4 ชุดสืบสวน ภ.จ.อุดรธานี และทหารรวม 20 นาย ใช้กฎอัยการศึกเข้าตรวจค้น รพ.เอกอุดร 555/5 ถนนโพศรี เขตเทศบาลนครอุดรธานี โดยเข้าตรวจค้นชั้น 4 อาคาร 12 ซึ่งเป็นสำนักงานฝ่ายบริหาร พบว่าประตูสำนักงานถูกล็อกกุญแจไม่สามารถเปิดได้ และไม่พบตัวนายบรรเจิด ฉัตรไพฑูรย์ หรือเสี่ยบั๊ก ประธานบริหารโรงพยาบาล,จากนั้น พล.ต.ท.ปัญญา มาเม่น ผช.ผบ.ตร. สั่งถอนกำลังไปตรวจค้นบ้านเลขที่ 99 ถนนสุรการ เขตเทศบาลนครอุดรธานี ของนายบรรเจิด พบเพียง พญ.วารุณี ฉัตรไพฑูรย์ ภรรยา นำตรวจค้น ระหว่างนั้น พญ.วารุณีได้โทรศัพท์ถามนายบรรเจิดว่าเกิดอะไรขึ้น ทำไมตำรวจ ทหาร มาเต็มบ้าน ซึ่ง พญ.วารุณีแจ้งว่า นายบรรเจิดไปธุระต่างจังหวัด พร้อมกล่าวกับผู้สื่อข่าวว่าให้ความเป็นธรรมกับครอบครัวตนด้วย ส่วนพระหรือวัดไม่เคยรู้จักมาก่อน ส่วนหมอแก้วเคยทำงานที่โรงพยาบาล และชอบไปทำบุญที่วัดป่าตอสีเสียดแต่ไม่เคยไปทำบุญกับหมอแก้วเลย ถ้าสามีกลับมา จะให้ไปพบตำรวจ,ขณะเดียวกัน พ.ต.ต.มานิตย์ แก้วเจริญ สว.สส.ภ.จ.อุดรธานี ร.ต.อำนาจ อินทกนก ผบ.ร้อย รส.ที่ ร. 13 พัน. 2 ค่ายเจ้าพระยาสุรวงศ์วัฒนศักดิ์ นำกำลังชุดคอมมานโดเข้าตรวจค้นบ้านเลขที่ 170 หมู่ 2 บ้านสร้างแป้น ต.เชียงเพ็ง อ.กุดจับ จ.อุดรธานี ของ ด.ต.ชาญชัย สร้อยสังวาลย์ ผบ.หมู่สืบสวน ภ.จ.อุดรธานี โดยนายสำราญ สร้อยสังวาลย์ อายุ 76 ปี พ่อ ด.ต.ชาญชัย นำตรวจค้น พบปืนยาว .22 ติดลำกล้องทะเบียน กท4351937 จำนวน 1 กระบอก กระสุนปืน .357 จำนวน 4 นัด กระสุนปืนขนาด .22 จำนวน 3 นัด ให้การว่าเป็นของ ด.ต.ชาญชัย ไม่ทราบว่ามาเก็บไว้ที่บ้านตอนไหนเพราะไม่ได้พบหน้าลูก นานๆจะกลับมาเยี่ยมบ้าน ครั้งล่าสุดมาเมื่อ 1 สัปดาห์ที่ผ่านมา,ที่ห้องประชุมฉัตรไพฑูรย์ ชื่อเดียวกับนามสกุล ของนายบรรเจิด หรือเสี่ยบั๊ก บก.ภ.จ.อุดรธานี พล.ต.อ.จักรทิพย์ ชัยจินดา รอง ผบ.ตร. พล.ต.ท.ปัญญา มาเม่น ผช.ผบ.ตร. พล.ต.ท.ประวุฒิ ถาวรศิริ ผช.ผบ.ตร.โฆษกสำนักงานตำรวจแห่งชาติ พล.ต.ท.บุญเลิศ ใจประดิษฐ์ ผบช.ภ.4 พล.ต.ต.เจริญวิทย์ศรีวนิชย์ รอง ผบช.ภ.4 พล.ต.ธนากร จงอุตส่าห์ ผบ.มทบ.24 นายชัยชาญ เอี่ยมเจริญ รอง ผวจ.อุดรธานี ร่วมประชุมสรุปคดีฆ่าพระหมอ จากนั้น พล.ต.อ.จักรทิพย์เปิดเผยว่า ขณะนี้มีผู้ต้องหา 2 คน คือนายปัญจ๋า ชารีแสน มือปืน และ ด.ต.ชาญชัย สร้อยสังวาลย์ คนขับรถ ขอให้ได้ตัว ด.ต.ชาญชัย และเชื่อว่าจะได้ตัว ถึงจะหนีไปแต่คดีมีอายุความ 20 ปี,ขณะเดียวกัน ห้องรับรอง บก.ภ.จ.อุดรธานี พล.ต.ต.ฐิติราช หนองหารพิทักษ์ รกน.ผบช.ก. พล.ต.ต.คัชชา ธาตุศาสตร์ ผบก.สยศ.ตร. นำตัวนายวิเวทย์ วิไชโย อายุ 69 ปี อดีตนายกเทศมนตรีเทศบาลตำบลนาอาน อ.เมืองเลย ระบุนายบรรเจิด ฉัตรไพฑูรย์ ไหว้วานให้ตรวจสอบประวัติพระหมอ มาสอบปากคำเพิ่มเติมนานร่วมครึ่งชั่วโมงก่อนจะปล่อยตัวกลับไป ซึ่งนายวิเวทย์ยังยืนกรานไม่รู้เห็นการสังหารพระหมอ แต่มีสีหน้าวิตกกังวลในข้อซักถามของตำรวจบางคำถาม,ต่อมาเวลา 11.00 น. พล.ต.อ.จักรทิพย์ ชัยจินดา รอง ผบ.ตร. พร้อมชุดคลี่คลายคดีคุมนายปัญจ๋า ไปกราบขอขมาหลวงพ่อสุข สุจิโต พระพ่อของพระอาจารย์บัณฑิต ที่ศาลาวัดป่าตอสีเสียด ช่วงที่ พ.ต.อ.ยรรยง เวชโอสถ รอง ผบก.สส.ภ.4 ควบคุมตัวนายปัญจ๋าออกมาจากรถยนต์โตโยต้าฟอร์จูนเนอร์สีดำ ซึ่งนาย ปัญจ๋ามีสีหน้าวิตกตื่นวิตกกังวลแต่หลังกราบขอขมาและหลวงพ่อสุขกล่าวให้อโหสิกรรมไม่ติดใจอาฆาตแค้นทำให้นายปัญจ๋าก็มีสีหน้าดีขึ้นอย่างเห็นได้ชัด ก่อนจะก้มลงกราบ 3 ครั้ง ปรากฏว่าขณะที่ตำรวจนำนายปัญจ๋ากลับขึ้นรถ ชาวบ้านที่มายืนดูการขอขมาต่างร้องตะโกนด่าและสาปแช่งอย่างรุนแรง,จากนั้น พล.ต.อ.เรืองศักดิ์ จริตเอก รอง ผบ.ตร. พล.ต.อ.จักรทิพย์ ชัยจินดา รอง ผบ.ตร. พล.ต.ท.ประวุฒิ ถาวรศิริ ผู้ช่วย ผบ.ตร. พล.ต.ท.ปัญญา มาเม่น ผู้ช่วย ผบ.ตร. พร้อมกำลังตำรวจกองกำกับการปฏิบัติการพิเศษ บก.ป. (หน่วยคอมมานโด) กว่า 20 นาย ควบคุมตัวนายปัญจ๋า ขึ้นเครื่องบินรุ่นฟอกเกอร์ 50 ของกองบินตำรวจ เดินทางมาที่สนามบิน กองบินตำรวจ ดอนเมือง นำขึ้นรถตู้ไปที่สำนักงานตำรวจแห่งชาติ (ตร.) ทันทีที่ห้องสารสิน ตร. พล.ต.อ.สมยศ พุ่มพันธุ์ม่วง ผบ.ตร. พล.ต.อ.จักรทิพย์ ชัยจินดา รอง ผบ.ตร. พล.ต.ท.ปัญญา มาเม่น ผู้ช่วย ผบ.ตร. พล.ต.ท.ประวุฒิ ถาวรศิริ ผู้ช่วย ผบ.ตร. พล.ต.ท.บุญเลิศ ใจประดิษฐ ผบช.ภ.4,พล.ต.ต.ฐิติราช หนองหารพิทักษ์ รกน.ผบช.ก. พ.ต.อ.อัคราเดช พิมลศรี รรท.ผบก.ป. ร่วมแถลงจับกุมนายปัญจ๋า ชารีแสน มือปืนยิงพระอาจารย์บัณฑิต สุปัณฑิโต โดยชุดสืบสวนแสดงแผนผังเชื่อมโยง ผู้ก่อเหตุในคดี มีเสี่ย บ. เป็นผู้จ้างวาน ติดต่อว่าจ้าง ด.ต.ชาญชัย สร้อยสังวาลย์ จ้างนายปัญจ๋ามือปืน 50,000 บาท โดยขับรถกระบะมาสด้าแบบแค็บสีขาว ใช้ปืนลูกซองดัดแปลงยิงกระสุนเอ็ม 16 สังหาร,พล.ต.อ.สมยศเปิดเผยด้วยสีหน้าแสดงความมั่นใจว่าคดีนี้มีนักธุรกิจรายใหญ่ของ จ.อุดรธานี ชื่อย่อ บ. เป็นผู้ว่าจ้าง ด.ต.ชาญชัย สร้อยสังวาลย์ จ้างนายปัญจ๋า ลงมือก่อเหตุในราคา 5 หมื่นบาท มูลเหตุสำคัญที่นำสู่การจ้างวานฆ่าพระหมอเป็นเรื่องความเข้าใจผิดในกรณีชู้สาว ได้โอนคดีให้ บก.ป.แล้ว เนื่องจากเป็นคดีที่สะเทือนขวัญมีตำรวจมาเกี่ยวข้อง จึงตั้งคณะกรรมการสอบและให้ ด.ต.ชาญชัยออกจากราชการไว้ก่อน ส่วนนายปัญจ๋าคุมตัวกลับไปทำแผนประกอบคำรับสารภาพที่ จ.อุดรธานี ก่อนนำไปฝากขังที่ศาลจังหวัดอุดรธานี ศาลออกหมายจับนายปัญจ๋า และ ด.ต.ชาญชัย ทำหน้าที่เป็นคนขับรถและชี้เป้าแล้ว สอบสวนนายปัญจ๋าให้การรับสารภาพ,ผบ.ตร. กล่าวอีกว่า ส่วนผู้จ้างวานมั่นใจว่าจากพยานหลักฐานที่มีจะขออนุมัติออกหมายจับได้ในเร็ววันนี้ ยังบอกไม่ได้ว่านอกเหนือจากผู้ต้องหาทั้ง 2 คน และเสี่ย บ.ที่ชุดสืบสวนเชื่อว่าเป็นผู้จ้างวาน ยังเปิดเผยไม่ได้ว่ามีผู้อื่นเกี่ยวข้องอีกหรือไม่ เกรงกระทบต่อคดี จากการตรวจสอบ ด.ต.ชาญชัย เคยเป็นคนขับรถของ พล.ต.ต.บุญลือ กอบางยาง ผบก.กฝ.ตชด.อดีต ผบก.ภ.จ.อุดรธานี แต่อย่าเพิ่งไปมองว่า พล.ต.ต.บุญลือ กอบางยาง และ พล.ต.ต.ชัยญัติ สายถิ่น ผบก.ภ.จ.อุดรธานี เกี่ยวข้องกับคดีนี้ การย้ายมาเพื่อให้การทำงานไม่มีข้อครหา สำหรับ ด.ต.ชาญชัย คาดหลบหนีไปซ่อนตัวที่ฝั่งประเทศลาวแล้ว แต่จะตามจับกุมให้ได้,พล.ต.ท.ปัญญา มาเม่น ผช.ผบ.ตร. กล่าวว่า การสืบสวนชี้ชัดว่าเหตุเกิดจาก เสี่ย บ.เข้าใจผิดพระหมอ มั่นใจว่าเสี่ย บ.เป็นผู้จ้างวาน ขอเวลารวบรวมพยานหลักฐานขออนุมัติหมายจับเสี่ย บ. ขณะนี้การสืบสวนมองได้ 2 ทาง เสี่ย บ. จ้างเองโดยตรง หรือมีคนกลางรับงานจากเสี่ย บ. แล้วไปว่าจ้างอีกทอดหนึ่ง การสืบสวนพบว่า ด.ต.ชาญชัยเคยรับราชการเป็นตำรวจชุมชนสัมพันธ์ ที่ ภ.จ.กาฬสินธุ์ และสนิทสนมกับนายปัญจ๋า ซึ่งมีความรู้ด้านช่างกลึง ช่างเหล็ก ติดต่อให้นายปัญจ๋ารับงานนี้ จากการสืบสวนนายปัญจ๋าไม่เคยมีประวัติเป็นมือปืนมาก่อน ก่อนเกิดเหตุ ด.ต.ชาญชัยติดตามสะกดรอยดูพฤติกรรมของพระหมอกับบุคคลหนึ่งมาระยะหนึ่ง กระทั่งได้รับคำสั่งให้ลงมือ,พล.ต.ท.ปัญญากล่าวต่อว่า ด.ต.ชาญชัย ได้ ขับรถคันที่ก่อเหตุดูลาดเลาตั้งแต่วันที่ 25-28 ก.พ. และในวันที่ 28 ได้รับตัวนายปัญจ๋ามาจาก จ.กาฬสินธุ์ ก่อนพาไปลงมือในเช้าวันที่ 1 มี.ค. ชุดสืบสวนพบรถปิกอัพมาสด้าสีขาวคันที่ใช้ก่อเหตุขับไปจอดที่ สภ.เมืองอุดรธานี ในวันที่ 28 ก.พ.ที่ผ่านมา นำไปสู่การตามจับกุมนายปัญจ๋าขณะนั่งดื่มสุราที่บ้านใน จ.กาฬสินธุ์ นายปัญจ๋าอ้างว่าหลังก่อเหตุสังหารพระ เครียดจนนอนไม่หลับ ฝันถึงพระหมอ 2 ครั้ง ต้องดื่มเหล้าย้อมใจทุกวัน และทำไปเพราะต้องการเงินไปช่วยเหลืออดีตภรรยาและลูกสาวที่อยู่ต่างประเทศ นายปัญจ๋าทำปืนประดิษฐ์ขึ้นเอง ลักษณะคล้ายปืนปากกา และทำงานคลุกคลีกับตำรวจมาตลอด จึงมีทักษะการยิงปืน,ผู้สื่อข่าวถามว่า จะต้องเชิญตัวนายบรรเจิด ฉัตรไพฑูรย์ หรือเสี่ยบั๊ก ประธานกรรมการ รพ.เอกอุดร มาสอบปากคำหรือไม่ พล.ต.ท.ปัญญากล่าวว่า ก่อนหน้านี้เคยสอบปากคำในฐานะพยาน เนื่องจากมีการพาดพิงถึงแต่ยังไม่ได้ตกเป็นผู้ต้องหาในคดีนี้ ส่วนจะมีการออกหมายเรียกมาให้ปากคำ หรือออกหมายอื่นๆหรือไม่ คงต้องขอเวลารวบรวมพยานหลักฐานให้ชัดเจนก่อน,ด้านนายปัญจ๋ารับสารภาพว่าเป็นคนยิงพระหมอ โดยได้รับการติดต่อว่าจ้างจาก ด.ต.ชาญชัย ค่าจ้าง 50,000 บาท โดยไม่ทราบว่าเป้าหมายเป็นใครจากนั้นได้เดินทางไป จ.อุดรธานี พร้อม ด.ต.ชาญชัย เมื่อไปถึงที่เกิดเหตุถึงทราบเป้าหมายเป็นพระ แต่ตอนนั้นไม่มีเวลาเปลี่ยนใจ เมื่อรับงานมาแล้วนาทีนั้นต้องทำ หลังจากทำแล้วรู้สึกละอายใจอยากมอบตัว ส่วนปืนที่ใช้ก่อเหตุทำขึ้นเอง ใช้ปืนลูกซองดัดแปลงลำกล้องด้วยปืนลูกกรด ทำไว้นานแล้วเคยใช้แต่ยิงปลา ยิงนก ครั้งนี้เป็นครั้งแรกที่ฆ่าคน ส่วนกระสุนปืนได้มาจากทหารที่รู้จักเมื่อนานมาแล้ว โดยใช้สุราไปแลกมา ก่อนเกิดเหตุ ด.ต.ชาญชัยซึ่งรู้จักกันมานานกว่า 10 ปีได้มาหาที่บ้านพัก ที่ จ.กาฬสินธุ์ บอกว่าให้เตรียมอาวุธปืนจะพามายิงปลา ซึ่งรู้กันว่าจะมายิงคน จึงได้เตรียมอาวุธปืนลูกซองดัดแปลงไว้ใช้ยิงกับกระสุนเอ็ม 16 พร้อมด้วยกระสุนปืนเอ็ม 16 จำนวน 5 นัด,มือปืนฆ่าพระหมอกล่าวว่า ก่อนเกิดเหตุได้มานอนที่บ้านสวนของ ด.ต.ชาญชัย และ ด.ต.ชาญชัยได้บอกว่าคนที่จะยิงเป็นพระที่ทำธุรกิจมืดมีพฤติกรรมไม่ดี และได้จ่ายค่าจ้างล่วงหน้า 30,000 บาท ในวันลงมือ ด.ต.ชาญชัยพามาที่เกิดเหตุสวนทางพระผู้ตาย ด.ต.ชาญชัยได้ชี้ให้ยิงพระหมอ แล้วกลับรถมาและขับตามหลังพระหมอ ก่อนจะหยุดรถให้ ตนคว้าปืนแล้วเปิดประตูกระโดดไปขึ้นกระบะรถ วางอาวุธปืนพาดหลังคารถและได้ยิงใส่พระหมอ 1 นัด กระสุนเข้าทางด้านหลังล้มลง แล้วบรรจุกระสุนใหม่ยิงซ้ำอีกนัด แล้วพากันหนีไปที่บ้านสวน ก่อนจะเดินทางกลับบ้านที่ จ.กาฬสินธุ์ ส่วนปืนที่ใช้ก่อเหตุ ด.ต.ชาญชัยบอกว่าจะนำไปทำลายทิ้ง หลังเกิดเหตุ 2-3 วัน ด.ต.ชาญชัยนัดหมายให้ไปรับเงินค่าจ้างส่วนที่เหลือ 20,000 บาท บริเวณสวนลิง อ.กุมภวาปี จ.อุดรธานี และยังบอกให้ลบเบอร์โทรศัพท์ที่ติดต่อกันทุกครั้งออกจากโทรศัพท์ให้หมด,ต่อมาเวลา 17.20 น. พล.ต.ท.บุญเลิศ ใจประดิษฐ์ ผบช.ภ.4 นำกำลังคุมตัวนายปัญจ๋า ชารีแสน ไปทำแผนประกอบคำรับสารภาพบริเวณทางเข้าวัดป่าตอสีเสียด ที่เกิดเหตุ ท่ามกลางการอารักขาของตำรวจกว่า 100 นาย โดยมีชาวบ้านกว่า 100 คน มุงดูการทำงานต่างตะโกนด่าทอสาปแช่งแต่ไม่มีการเหตุการณ์รุนแรง ใช้เวลาประมาณ 20 นาที จากนั้นตำรวจคุมตัวนายปัญจ๋าไปฝากขังต่อศาลทหาร มณฑลทหารบกที่ 24 เพื่อส่งไปควบคุมในเรือนจำทหารต่อไป
ตำรวจลุยค้นบ้านและห้อง ทำงานเสี่ยใหญ่ผู้บริหาร รพ.เอกอุดร รวมทั้งบ้าน ด.ต.โหด คนขับรถพามือปืนไปฆ่าพระหมอ หลังสอบเค้นมือปืนจนเปิดปากรับสารภาพ แต่ไม่พบตัวเสี่ยใหญ่
ข่าวหน้า1,ฆ่าพระหมอ,มือปืน,ยิงพระหมอ,พระบัณฑิต สุปัณฑิโต,พระหมอ,เจ้าอาวาสวัดป่าตอสีเสียด,ค้นบ้าน,อุดรธานี,ปัญจ๋า ชารีแสน,ชาญชัย สร้อยสังวาลย์,บรรเจิด ฉัตรไพฑูรย์,โรงพยาบาลเอกอุดร,ข่าว,ไทยรัฐออนไลน์